Ligia Deca, mininstra Educației a afirmat, luni, 25 martie, că înregistrările de la Şcoala Nicolae Titulescu din Bucureşti, unde un elev ar fi fost violat de două ori în toaletă, au fost preluate de anchetatori, iar Direcţia Juridică din Ministerul Educaţiei pregăteşte sesizarea organelor competente în acest caz.
Ligia Deca a fost întrebată luni, într-o conferinţă de presă, dacă a sesizat organele competente în cazul şcolii Nicolae Titulescu aşa cum a propus Corpul de Control.
"Suntem în proces de elaborare a sesizării către organele competente. Ele comportă o serie întreagă de nevoi tehnice de detaliere. Direcţia noastră juridică se ocupă de acest lucru", a afirmat Ligia Deca.
Ea a precizat că mai multe înregistrări de la şcoala Nicolae Titulescu au fost ridicate de către anchetatori.
"În cazul Titulescu, din informaţiile pe care le avem, o serie de înregistrări au fost ridicate de organele de cercetare. Deci acolo ţine de cei care fac partea de cercetare să elucideze pe baza înregistrărilor ce s-a întâmplat acolo", a precizat ministrul Educaţiei.
Un elev de la Şcoala Nicolae Titulescu din Bucureşti ar fi fost violat de două ori, în toaletă, fiind demarate mai multe anchete.
Directoarea unităţii, acuzată că a muşamalizat situaţia, a demisionat.
Premierul Marcel Ciolacu a declarat că "nu o să rămână piatră pe piatră acolo, dacă se confirmă că directoarea a ascuns".